**SZAKMAI BESZÁMOLÓ** a TOP 5.3.1-16-GM1-2017-00008 projekt

2019.07.01.-2019-09-30.(3.negyedév) időszakban megvalósult programokról

**VÁSÁROSFALU** településen

A 3.negyedév a közösség fejlesztő tevékenységét az együttműködést dinamizáló és fenntartó közösségi akciók, események, programok, folyamatok megvalósítása mentén szerveztük és bonyolítottuk. Ez az időszak a valódi nyár ideje és ezt az időszakot a családok, egyének többségében pihenéssel, nyaralással, kikapcsolódással töltik. Ezért a már a tervezés időszakában is gondoltunk erre, nem elfelejtve a több éve kitűzött célunkat, a helyi identitás és kohézió fejlesztését itt, a Dél-Rábaköz csücskében.

Ezért már a cselekvési tervünkben is úgy gondoltuk, hogy a tervezett két fórumot mindjárt a 3.negyedév legelején, július első felében szervezzük meg, amikor még elérhető a lakosság többsége. A *helyi (nyilvánossági) részvételi fórum*ot július 2-án tartottuk, azért, hogy megbeszéljük és kiértékeljük az eltelt negyedév eseményeit és megtervezzük ennek a negyedévnek a feladatait. Ennek a fórumnak a házigazdája Szalay Gábor a Vásárosfalui Tűzoltó Egyesület parancsnoka volt, aki egy kreatív, alkotó jellegű egyesületet működtet. A VÖTE egy viszonylag fiatalokból álló csapat melyben a tagok figyelnek egymásra, egymástól tanulnak, építenek egymás tapasztalataira és építkeznek azokból. Céljuk, hogy egymástól tanuljanak, együtt gondolkodjanak az általuk választott témakörökben. Ezért esett a választás a VÖTÉre. A fórumon tárgyilagosan kiértékelték az elmúlt időszak történéseit, kiemelték a pozitívumokat és elmondták mit kell másként tenni a jövőben. Aztán rátértek a következő időszak feladataira és kiosztották a feladatot, ki miért felelős. Kiemelten és elsősorban a Nyárbúcsúztató rendezvényre fordították a hangsúlyt. A fórum nyilvános volt, ott voltak a többi civil szervezetek vezetői is és a végén elismeréssel nyilatkoztak a VÖTE által szervezett tárgyilagos, indulatoktól mentes, dinamikus és igazságos gyűléséről. A második *vállalkozói (részvételi) fórumot* július 13-án tartottuk, amelyet egy helyi vállalkozó, Molnár Balázs vezetett le. A fiatal, sikeres vállalkozó bemutatta helyi gazdaságát, honnan indult, most hol tart és melyek a további céljai.

A helyi identitás és kohézió fejlődése, elmélyülése legjobban a közösségi részvételre épülő, különböző kulturális programok szervezése, lebonyolítása, megvalósítása során valósul meg. Ezért a nyár végére terveztük a **Nyárbúcsúztató rendezvény**ünket amelynek nagy sikere volt. A LINKÓ Faluház közösségi terén kezdődött 14 órakor, Molnár Sándor polgármester Úr köszöntőjével. Ezt követően a gyerekeket sokszínű játéklehetőség (ugrálóvár, csúzda, trambulin, arcfestés, lufi hajtogatás, csillám tetoválás) várta. De volt a nagyobbaknak vizifoci és mindenkinek tűzoltó bemutató és aki a nagy melegben hűsölésre vágyott medencézhetett is. Később a kisebbek interaktív gyerekműsort nézhettek meg, a felnőttek pedig a Rock and Dili Show műsorát tekinthették meg. Közben a különböző civil szervezetek finom ételeket készítettek, amelyekkel megkínálták a közönséget. Az esti tábortűzet reggelig tartó bál követte melyhez a zenét Luca és a Happy End együttes szolgáltatta.

A szórakoztató rendezvények mellett fontos a település ünnepeihez, kiemelkedő alkalmaihoz kapcsolódó rendezvények, események szervezése, melyek erősítik a település összetartozását, a közösségi és helyi identitást. Ilyen rendezvényünk volt a **Kenyérszentelő ünnepség**ünk augusztus 18-án.